রাজ্যে কবে হবে এসআইআর প্রক্রিয়া? ইঙ্গিত দিল কমিশন

ওয়েব ডেস্ক : ২০২৬ সালে পশ্চিমবঙ্গে হতে চলেছে বিধানসভা নির্বাচন (Westbengal Assembly Election 2026)। তার আগে গোটা রাজ্যে এসআইআর (SIR) প্রক্রিয়া শুরু করতে চায় নির্বাচন কমিশন (Election Commission)। তবে কর্মী নিয়োগ সহ একাধিক জটিলতায় সেই প্রক্রিয়া শুরু হতে আরও দেরি হতে পারে। এমনটাই জানা যাচ্ছে কমিশন সূত্রে। রাজ্যে উৎসবের মরশুমের কারণে চলছে লম্বা ছুটি। যার কারণে নভেম্বরের আগে এসআইআর প্রক্রিয়া শুরু হওয়ার সম্ভাবনা নেই বলে মনে করছেন কমিশন কর্তাদের একাংশ।

সম্প্রতি দুর্গা পুজো শেষ হয়েছে। তার পর দীপাবলি, ভাইফোঁটা, ছট এবং জগদ্ধাত্রী পুজো রয়েছে। সেই কারণে আগামী ১৮ অক্টোবর থেকে ২৮ অক্টোবর পর্যন্ত টানা ছুটি রাজ্য সরকারের। তার ফলে সরকারি অফিসে পুরোপুরি কাজ শুরু হতে সময় লাগবে। এর পাশপাশি ২০০২ এবং ২০২৫ সালের ভোটার তালিকা মেলানো বা ‘ম্যাপিং’-এর কাজ এখনও বাকি রয়েছে। আর এই কাজ না শেষ হলে শুরু করা যাবে না এসআইআর-এর কাজ। এর পাশাপাশি বিএলও পদেও নিয়োগ বাকি রয়েছে। এর পাশপাশি উত্তরবঙ্গে দুর্যোগের পরিস্থিতির কারণে সেখানে এসআইআর (SIR) প্রক্রিয়ার কাজ আটকে গিয়েছে। সম্প্রতি কমিশনের আধিকারিকরা এসেছিলেন বঙ্গে। কিন্তু উত্তরবঙ্গে প্রশাসনিক আধিকারিকদের সঙ্গে সাক্ষাৎ হয়নি। তা হওয়ার কথা চলতি মাসের শেষের দিকে।

আরও খবর : অবশেষে বাংলা থেকে বিদায় নিচ্ছে বর্ষা!

অন্যদিকে, ইলেক্টোরাল রেজিস্ট্রেশন অফিসার বা ইআরও (ERO) পদে মহকুমা শাসক বা সম পদমর্যাদার সরকারি আধিকারিকদের নিয়োগের কারণে নবান্নকে চিঠি দিয়েছিল কমিশন। বলা হয়েছিল এই পদে যে ১৫২ জনকে নিয়োগ হয়েছে তা কমিশনের গাডলাইন বিরোধী। ফলে বিধি মেনে এই পদে পুনর্নিয়োগের নির্দেশ দেওয়া হয়েছে কমিশনের তরফে।

এর পাশপাশি, ১২০০ ভোটার পিছু একটি বুথ সংক্রান্ত বিষয় নিয়ে কমিশন বুথ সংখ্যা বাড়ানোর সিদ্ধান্ত নিয়েছে। সেই মতো ১৩,৮৫৩ জন বিএলও (BLO) ছাড়াও বুথ অবজারভারদের নিয়োগ করতে হবে বলেও নির্দেশ দেওয়া হয়েছে কমিশনের তরফে। কিন্তু টানা উৎসবের ছুটির কারণে এই সব কাজ হতে আরও কিছু সময় লাগতে পারে। ফলে নভেম্বরের আগে ভোটার তালিকায় সংশোধন প্রক্রিয়া (SIR) শুরু হওয়ার সম্ভাবনা নেই বলে মনে করছে ওয়াকিবহাল মহল।